題六宜堂
作者：陳造
朝代：宋

paragraphs: 昔人厭俗心，寧取無肉瘦。
平時眼爲青，綠士須客右。
立節自修竦，適用兼庇覆。
君家所居堂，音響不待叩。
千溝蔭百椽，一一渭川秀。
公今王元之，好尚如授受。
記樓賦此堂，異聲同一咮。
心謀耳目適，所樂壹能副。
昔人言外意，泥一乃百漏。
拘拘六者間，見未脫科臼。
我此小盤礴，萬境欻通透。
徐步寒玉琤，長謠靈籟奏。
主人信清絕，此君舊幽茂。
并策超俗勳，醉墨點衫袖。